ΓΡΑΠΤΗ ΕΡΩΤΗΣΗ E-0889/96 υποβολή: Ernesto Caccavale (UPE) και Riccardo Garosci (UPE) προς το (19 Απριλίου 1996)

Θέμα: Τροποποιήσεις του κανονισμού 272/96 που αφορά τις επιστροφές για τις εξαγωγές του τομέως των μεταποιημένων προϊόντων με βάση τα οπωροκηπευτικά

Κατόπιν των υποβληθεισών από τρίτες χώρες καταγγελιών, σχετικά με τις επιπτώσεις που έχουν για τις διεθνείς συναλλαγές οι επιστροφές που χορηγούνται κατά τις εξαγωγές, η Ευρωπαϊκή Κοινότητα ανέλαβε να μειώσει προοδευτικά το επίπεδο στήριξης που παρέχει στις εξαγωγές γεωργικών προϊόντων με τον κανονισμό της αριθ. 3290 της 22ας Δεκεμβρίου 1994 ((ΕΕ L 349 της 31.12.1994, σελ.105.)) που αφορά τις προσαρμογές και τα μεταβατικά μέτρα που πρέπει να τεθούν σε εφαρμογή στον γεωργικό τομέα για την υλοποίηση των συμφωνιών οι οποίες συνήφθησαν στα πλαίσια του Γύρου της Ουρουγουάης.

Στην προκείμενη περίπτωση, ο κανονισμός 272/96 ((ΕΕ L 36 της 14.2.1996, σελ. 15.)) τροποποίησε το παράρτημα του Κανονισμού 1430/95 ((ΕΕ L 141 της 24.6.1995, σελ. 32.)) που όριζε νέους συντελεστές για τις επιστροφές κατά τις εξαγωγές. Το νέο παράρτημα εισάγει μια διάκριση μεταξύ δύο περιόδων:

- η πρώτη αφορά τα πιστοποιητικά που χορηγήθηκαν και τις αιτήσεις οι οποίες υπεβλήθησαν από τις 25 Οκτωβρίου 1995 έως τις 22 Φεβρουαρίου 1996 για τα οποία ισχύουν οι συντελεστές που ορίσθηκαν από τον αρχικό κανονισμό 1430/95 7

- η δεύτερη αντιθέτως, καλύπτει τα πιστοποιητικά που θα χορηγηθούν από το Μάρτιο του 1996 μέχρι τον Ιούνιο του 1996 και τις αιτήσεις που υπεβλήθησαν ή πρόκειται να υποβληθούν από τις 23 Φεβρουαρίου 1996 μέχρι τις 21 Ιουνίου 1996 για τις οποίες θα ισχύουν οι νέοι συντελεστές που ορίζονται από τον κανονισμό 272/96.

Το νέο αυτό καθεστώς αποβαίνει εις βάρος των επιχειρηματιών οι οποίοι, στηριζόμενοι στους συντελεστές που είχαν ορισθεί με τον πρώτο κανονισμό, συνήψαν συμβάσεις και ανέλαβαν δεσμεύσεις.

Για να παύσει αυτή η κατάσταση αβεβαιότητος, στην οποία βρέθηκαν τόσο η αγορά όσο και οι ενδιαφερόμενες επιχειρήσεις, ζητείται:

1. να αξιολογήσει η Ιταλική Κυβέρνηση το κατά πόσο είναι σκόπιμο να προσφύγει ενώπιον του Δικαστηρίου των Ευρωπαϊκών Κοινοτήτων για να ζητήσει την ακύρωση (σύμφωνα με το άρθρο 173 της Συνθήκης ΕΚ) του Κανονισμού αριθ. 272/96 7

2. να υιοθετηθούν, πρίν από τη λήξη του εξαμήνου της Ιταλικής Προεδρίας της Ευρωπαϊκής Ένωσης, όλα τα δυνατά μέτρα για να προληφθεί περαιτέρω επιδείνωση της καταστάσεως που θα μπορούσε να λάβει χώρα με την υιοθέτηση νέων νομοθετικών διατάξεων.

Απάντηση (16 Ιουλίου 1996)

Ο κανονισμός (ΕΚ) αριθ. 3290/94 του Συμβουλίου της 22ας Δεκεμβρίου 1994 όσον αφορά την εφαρμογή των συμφωνιών που συνήφθησαν στα πλαίσια των εμπορικών διαπραγματεύσεων του Γύρου της Ουρουγουάσης, περιλαμβάνει ένα παράρτημα XIV σχετικά με τα μεταποιημένα οπωροκηπευτικά. Το παράρτημα αυτό αποσκοπεί να αντικαταστήσει τον τίτλο ΙΙ του κανονισμού (ΕΟΚ) αριθ. 426/86 για τη δημιουργία ΚΟΑ μεταποιημένων οπωροκηπευτικών. Πράγματι μετά τον Γύρο της Ουρουγουάης, το σύστημα χορήγησης των επιστροφών τροποποιήθηκε, μεταξύ άλλων, επιβάλλοντας την υποχρέωση κατοχής εξαγωγικών πιστοποιητικών για τη χορήγηση των επιστροφών. Το Ευρωπαϊκό Κοινοβούλιο έδωσε τη γνώμη του όσον αφορά τον κανονισμό αυτόν στις 16 Δεκεμβρίου 1994.

Το παράρτημα XIV του εν λόγω κανονισμού ορίζει ότι η περίοδος ισχύος των πιστοποιητικών και οι λοιπές επί μέρους ρυθμίσεις θεσπίζονται σύμφωνα με τη διαδικασία που προβλέπεται από το άρθρο 22 του κανονισμού (ΕΟΚ) αριθ. 426/96 δηλαδή επιτροπή "ΙΙα".

Εξ αυτού προκύπτει ότι η αρμοδιότητα για τον καθορισμό των επιστροφών κατά την εξαγωγή όσον αφορά μεταποιημένα προϊόντα οπωροκηπευτικών έχει η Επιτροπή και όχι το Συμβούλιο. Το ίδιο ισχύει και για τον καθορρισμό των συντελεστών κατά τις επιστροφές αυτές.

Η Επιτροπή εξέδωσε, στα πλαίσια των αρμοδιοτήτων της, τον κανονισμό (ΕΟΚ) αριθ. 272/96 για την τροποποίηση του κανονισμού αριθ. 1430/95 της Επιτροπής όσον αφορά τις επιστροφές για τις εξαγωγές και τους συντελεστές τους στον τομέα των οπωροκηπευτικών.

Ως εκ τούτου, ούτε το Συμβούλιο ούτε η κυβέρνηση κράτους μέλους μπορεί να παρέμβει άμεσα στη διαδικασία αυτή. Η Επιτροπή θα μπορούσε, το πολύ, και μετά από αίτημα των κρατών μελών, να αναλάβει κατά ένα μήνα την απόφασή της σε περίπτωση που δεν είναι σύμφωνη με τη γνώμη της επιτροπής. Στη συγκεκριμένη περίπτωση η απόφαση ελήφθη κατά το τέλςο της προθεσμίας αυτής καθόσον η επιτροπή δεν διατύπωσε γνώμη εντός της προθεσμίας που είχε ορίσει ο Πρόεδρός της.